V dôsledku toho by sa mala urýchlene zmobilizovať podpora z fondov, aby sa znížila záťaž pre štátne rozpočty. Preto je nevyhnutné ako dodatočné a mimoriadne opatrenie, ktoré sa nedotýka pravidiel, ktoré by sa uplatňovali za normálnych podmienok, zvýšiť sumu predbežného financovania vyplateného v rámci REACT-EU pre všetky členské štáty. Väčší podiel týchto zvýšených zdrojov predbežného financovania by sa mal prideliť tým členským štátom, ktoré čelia najväčším množstvám príchodov osôb utekajúcich z Ukrajiny, či už ide o tranzitné krajiny, alebo konečné cieľové krajiny. Keďže počet ľudí utekajúcich pred vojnou každou hodinou rastie a členské štáty sú v súčasnosti v procese registrovania ľudí, situácia je veľmi dynamická. Aby sa vytvoril situačný prehľad na aproximáciu tlaku, ktorému členské štáty čelia pre veľký rozsah príchodov, Komisia vypočítala podiel príchodov vzhľadom na populáciu založený na informáciách od členských štátov získaných prostredníctvom siete EÚ pre pripravenosť a mechanizmy krízového riadenia v oblasti migrácie, medzinárodných organizácií a ďalších spoľahlivých otvorených zdrojov.

3.VÝSLEDKY HODNOTENÍ EX POST,KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

keďže:

(1)Nedávna vojenská agresia Ruska proti Ukrajine a prebiehajúci ozbrojený konflikt zásadne zmenili bezpečnostnú situáciu v Európe. V dôsledku agresie čelí Európska únia, a najmä jej východné regióny, značnému prílevu osôb. Predstavuje to dodatočnú výzvu pre verejné rozpočty v čase, keď sa hospodárstva členských štátov stále zotavujú z dôsledkov pandémie COVID-19, a hrozí, že to naruší prípravu zeleného, digitálneho a odolného oživenia hospodárstva.

(2)Členské štáty už môžu v rámci svojich operačných programov financovať širokú škálu investícií na riešenie migračných výziev s podporou Európskeho fondu regionálneho rozvoja (EFRR), Európskeho sociálneho fondu (ESF) a Fondu európskej pomoci pre najodkázanejšie osoby (FEAD) vrátane dodatočných zdrojov dostupných z Pomoci pri obnove v rámci politiky súdržnosti a pri obnove území v Európe (REACT-EU) s cieľom poskytnúť pomoc na podporu nápravy dôsledkov krízy v súvislosti s pandémiou COVID-19 vrátane jej sociálnych dôsledkov a na prípravu zeleného, digitálneho a odolného oživenia hospodárstva.

(3)Okrem toho Komisia vo svojej iniciatíve Kohéznych opatrení na podporu utečencov v Európe (CARE) z 8. marca 2022 navrhla viacero cielených zmien nariadenia Európskeho parlamentu a Rady (EÚ) č. 1303/2013 a nariadenia Európskeho parlamentu a Rady (EÚ) č. 223/2014 s cieľom uľahčiť členským štátom využitie zostávajúcich rozpočtových prostriedkov z EFRR, ESF a FEAD v rámci viacročného finančného rámca na roky 2014 – 2020, ako aj zdrojov REACT-EU na čo najúčinnejšie a najrýchlejšie riešenie migračných výziev.

(4)Bez ohľadu na možnosti flexibility, ktoré ponúka návrh CARE, členské štáty naďalej čelia podstatným tlakom na verejné rozpočty v dôsledku výziev vyplývajúcich z vysokého počtu príchodov osôb utekajúcich z Ukrajiny. Tieto tlaky vytvárajú riziko narušenia ich schopnosti posúvať sa smerom k odolnému zotaveniu hospodárstva z pandémie COVID-19. Na účely pomoci členským štátom s riešením vzniknutých výziev by sa teda mala urýchlene mobilizovať podpora z EFRR, ESF a FEAD, a to zvýšením miery počiatočného predbežného financovania zo zdrojov REACT-EU pre všetky členské štáty. Niektoré členské štáty boli zároveň konfrontované so značnými príchodmi osôb z Ukrajiny a požadujú poskytnutie okamžitej podpory. Tieto členské štáty by preto mali mať prospech zo značne vyššieho nárastu miery počiatočného predbežného financovania na kompenzáciu bezprostredných rozpočtových nákladov a podporu ich snahy o prípravu oživenia ich hospodárstiev.

(5)Na monitorovanie využitia tohto dodatočného predbežného financovania by mali záverečné správy o vykonávaní programov EFRR a ESF, ktoré získali dodatočné predbežné financovanie, podávať informácie o využití dodatočných súm získaných na riešenie migračných výziev, ktoré sú výsledkom vojenskej agresie Ruskej federácie, a o tom, ako prispeli k oživeniu hospodárstva.

(6)Keďže cieľ tohto nariadenia, a to pomôcť členským štátom pri riešení výziev, ktoré priniesli mimoriadne vysoké počty príchodov ľudí utekajúcich pred vojnou, ktorú Rusko vedie proti Ukrajine, a podporiť ich smerovanie k odolnému zotaveniu hospodárstva z pandémie COVID-19, nie je možné uspokojivo dosiahnuť iba na úrovni členských štátov, ale z dôvodu rozsahu a účinkov navrhovanej činnosti ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.

(7)Nariadenie (EÚ) č. 1303/2013 a nariadenie (EÚ) č. 223/2014 by sa preto mali zodpovedajúcim spôsobom zmeniť.

(8)Vzhľadom na to, že verejné rozpočty treba urýchlene odbremeniť s cieľom zachovať schopnosť členských štátov udržať proces oživenia hospodárstva a umožniť dodatočné platby operačným programom bez meškania, je nevyhnutné, aby toto nariadenie nadobudlo účinnosť dňom nasledujúcim po jeho uverejnení v Úradnom vestníku Európskej únie.

(9)Keďže treba naliehavo odbremeniť verejné rozpočty s cieľom zachovať ich schopnosť podporiť zotavenie hospodárstiev z pandémie COVID-19 a umožniť dodatočné platby operačným programom bez meškania, považuje sa za nevyhnutné uplatniť výnimku z osemtýždňovej lehoty uvedenej v článku 4 Protokolu č. 1 o úlohe národných parlamentov v Európskej únii, ktorý tvorí prílohu k Zmluve o Európskej únii, Zmluve o fungovaní Európskej únie a Zmluve o založení Európskeho spoločenstva pre atómovú energiu,

PRIJALI TOTO NARIADENIE:

Článok 1

Zmena nariadenia (EÚ) č. 1303/2013

Nariadenie (EÚ) č. 1303/2013 sa mení takto:

1.V článku 92b ods. 7 sa vkladá tento druhý a tretí pododsek:

„Okrem počiatočnej zálohovej platby stanovenej v prvom pododseku Komisia vyplatí 4 % zdrojov REACT-EU pridelených programom na rok 2021 ako dodatočnú počiatočnú zálohovú platbu v roku 2022. V prípade programov v členských štátoch, v ktorých bola úroveň príchodov osôb z Ukrajiny medzi 24. februárom a 23. marcom 2022 vyššia ako 1 % ich celkového počtu obyvateľov, sa tento percentuálny podiel zvýši na 34 %.

Pri predkladaní záverečnej správy o vykonávaní požadovanej podľa článku 50 ods. 1 a článku 111 členské štáty predložia správu o využití tejto dodatočnej počiatočnej zálohovej platby na riešenie migračných výziev, ktorým čelia v dôsledku vojenskej agresie Ruskej federácie, a jej príspevku k oživeniu hospodárstva.“

2.V článku 92b ods. 7 sa posledný pododsek nahrádza takto:

„Ak bolo rozhodnutie Komisie, ktorým sa schvaľuje operačný program alebo zmena operačného programu na pridelenie zdrojov REACT-EU na rok 2021, prijaté po 31. decembri 2021 a súvisiaca zálohová platba nebola vyplatená, suma počiatočnej zálohovej platby uvedenej v prvom a druhom pododseku sa vyplatí v roku 2022.

Sumu vyplatenú vo forme počiatočných zálohových platieb uvedených v prvom a druhom pododseku Komisia plne zúčtuje najneskôr pri ukončení operačného programu.“